KSL ปิดเช้าลบ 3% โบรกแนะ “เก็งกำไร” เป้า 4.70 บ. มองผลงานปี 65 ฟื้นเด่น
KSL ปิดเช้าลบ 3% โบรกมองกำไรปี 65 ฟื้นมาที่ระดับ 1,181 ล้านบาท โตเกือบ 50% พร้อมแนะเก็งกำไรเป้า 4.70 บาท
21 มิ.ย. 2564

ผู้สื่อข่าวรายงานว่า วันนี้ (21 มิ.ย. 64) ราคาหุ้นบริษัท น้ำตาลขอนแก่น จำกัด (มหาชน)หรือ KSL ปิดตลาดเช้า อยู่ที่ 3.80 บาท โดยลดลง 0.10 บาท หรือ 2.56% ทำจุดสูงสุดที่ 3.88 บาท ต่ำสุดที่ 3.76 บาท ด้วยมูลค่าการซื้อขาย 57.73 ล้านบาท

บริษัทหลักทรัพย์ ฟินันเซีย ไซรัส จำกัด (มหาชน) ระบุในบทวิเคราะห์ (21 มิ.ย. 2564) ประเมินเกี่ยวกับหุ้น KSL ว่า บริษัทมีกำไรปกติในช่วงครึ่งปีแรกอยู่ที่ 457 ล้านบาท โดยเพิ่มขึ้น 52% จากงวดเดียวของปีก่อน ซึ่งแนวโน้มกำไรในช่วงครึ่งปีหลังไม่น่าสนใจมากนัก
ขณะที่บริษัทได้เริ่มล็อกราคาขายน้ำตาลส่งออกปีหน้าแล้วประมาณ 17% (ใกล้เคียง บริษัทอ้อยและน้ำตาลทราย จำกัด) ที่ราคาเฉลี่ยประมาณ 18.5 เซนต์ต่อปอนด์ (รวม Premium) เพิ่มขึ้น 7% จึงคาดการณ์กำไรปี 2565 จะฟื้นตัวได้มากขึ้นเป็น 1,181 ล้านบาท เพิ่มขึ้น 47.7% จากงวดเดียวกันของปีก่อนหน้า เป็นกำไรปกติทะลุระดับ 1000 ล้านบาท ครั้งแรกในรอบ 8 ปี
อย่างไรก็ตาม ปรับใช้ราคาเป้าหมายปี 2564 เป็น 4.70 บาทโดยปรับ Target PBV ขึ้นเป็น 1 เท่า จากเดิม 0.75 เท่า ให้สอดคล้องกับ PBV เฉลี่ยของบริษัทและ Implied เป็น PE2565 ที่ 17.4 เท่า ใกล้เคียงค่าเฉลี่ยที่ 17.5 เท่า แต่ยังคงคำแนะนำ “เก็งกำไร” ตามราคาน้ำตาลตลาดโลก เนื่องจากราคาหุ้นมีความสัมพันธ์กับราคาน้ำตาลมากกว่าผลประกอบการ